Solidariteit vra loonverhogings van minstens 10% in goudsektor - Solidariteit WêreldSolidariteit Wêreld
Solidariteit vra loonverhogings van minstens 10% in goudsektor
Miningweekly.com berig dat die Suid-Afrikaanse vakbond Solidariteit ʼn eis vir loonverhogings in die goudsektor ingedien wat minstens 10% per jaar vir die volgende drie jaar beloop, volgens ʼn dokument wat by die Kamer van Mynwese ingedien is en wat Reuters onder oë gehad het.
Solidariteit verteenwoordig ongeveer 2% van die werksmag in Suid-Afrika se goudmyne, maar sy lede is geskoolde vakmanne en toesighouers wat noodsaaklik vir bedrywighede is.
Volgens die dokument vereis Solidariteit verhogings van VPI-inflasie plus 4%, of 10%, “watter een ook al die grootste is.” Die VPI staan tans op 3,8%.
Volgens die dokument sal ʼn driejaar-ooreenkoms slegs bereikbaar wees indien “die aanbod vir die derde jaar gunstiger is as dié vir jaar 1 en 2, en ʼn waarborg vir werksekuriteit in die aanbod ingebou is.”
Die grootste vakbond in die sektor, die National Union of Mineworkers (NUM), het eise vir loonverhogings van tot 37% oor ʼn tweejaartydperk in die goudsektor ingedien.
Die Kamer van Mynwese onderhandel in die goudsektor namens Harmony Gold, Sibanye-Stillwater, AngloGold Ashanti en ʼn kleiner produsent, en formele samesprekings sal na verwagting in Junie begin.
Lone is verantwoordelik vir ongeveer die helfte van die koste in Suid-Afrika se goudmynbedryf en maatskappye het reeds in die verlede gesê die siklus van dubbelsyfer loonverhogings wat hoër as die inflasiekoers is, kan nie volgehou word nie tensy pryse dramaties styg.